РЕШЕНИЕ ЗА ИЗПЪЛНЕНИЕ НА КОМИСИЯТА
от 12 юни 2014 година
за изменение на Решение 2011/163/ЕС за одобряване на плановете, представени от трети страни в съответствие с член 29 от Директива 96/23/ЕО на Съвета
(нотифицирано под номер С(2014) 3772)
(текст от значение за ЕИП)
(2014/355/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 96/23/ЕО на Съвета от 29 април 1996 г. относно мерките за наблюдение на някои вещества и остатъци от тях при живи животни и продукти от животински произход, и за отмяна на директиви 85/358/ЕИО и 86/469/ЕИО и решения 89/187/ЕИО и 91/664/ЕИО (1), и по-специално член 29, параграф 1, четвърта алинея и параграф 2 от нея,
като има предвид, че:
(1)
С Директива 96/23/ЕО се определят мерките за наблюдение на веществата и групите остатъци, изброени в приложение I към нея. Посочената директива изисква от третите страни, от които държавите членки имат право да внасят животни и животински продукти, обхванати от същата директива, да представят план за наблюдение за откриване на остатъчни вещества, който да предвижда изискуемите гаранции. Този план трябва да включва като минимум групите остатъци и вещества, изброени в посоченото приложение I.
(2)
С Решение 2011/163/ЕС на Комисията (2) са одобрени плановете, предвидени в член 29 от Директива 96/23/ЕО (наричани по-долу „плановете“), представени от някои трети страни, изброени в приложението към същото решение, за животните и животинските продукти, включени в посочения списък.
(3)
С оглед на плановете, представени неотдавна от някои трети страни, и на получената от Комисията допълнителна информация е необходимо да бъде актуализиран списъкът на третите страни, от които държавите членки имат право да внасят определени животни и животински продукти съгласно предвиденото в Директива 96/23/ЕО и така, както понастоящем са изброени в приложението към Решение 2011/163/ЕС (наричан по-долу „списъкът“).
(4)
Островите Питкерн представиха на Комисията план относно меда. Планът предвижда задоволителни гаранции и следва да бъде одобрен. Поради това в графата „Мед“ в списъка следва да бъде включено вписване относно Островите Питкерн.
(5)
Руанда представи на Комисията план относно меда. Планът предвижда задоволителни гаранции и следва да бъде одобрен. Поради това в графата „Мед“ в списъка следва да бъде включено вписване относно Руанда.
(6)
Украйна представи на Комисията план по отношение на животните от рода на едрия рогат добитък и свинете. Планът предвижда задоволителни гаранции и следва да бъде одобрен. Поради това в графите „Едър рогат добитък“ и „Свине“ в списъка следва да бъдат включени вписвания относно Украйна.
(7)
Обединените арабски емирства понастоящем са включени в списъка в графите „Аквакултури“ и „Мляко“ (единствено камилско мляко), но не са представили план съгласно изискванията по член 29 от Директива 96/23/ЕО относно „Аквакултури“. Поради това вписването относно Обединените арабски емирства в графата „Аквакултури“ следва да бъде заличено от списъка.
(8)
Поради това Решение 2011/163/ЕС следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2011/163/ЕС се заменя с текста на приложението към настоящото решение.
Член 2
Адресати на настоящото решение са държавите членки.
Съставено в Брюксел на 12 юни 2014 година.